ავთანდილ გელაშვილი

ავთანდილ პეტრეს ძე გელაშვილი (დ. 1927, ხაშური — გ. 1985, თბილისი) — ქართველი  პათოფიზიოლოგი, მედიცინის მეცნიერებათა დოქტორი, პროფესორი. თსსი–ის სამკურნალო ფაკულტეტის დეკანის მოადგილე, საქართველოს მედიცინის ისტორიის ცნობილი მკვლევარი.

ბიოგრაფია
ავთანდილ გელაშვილი დაიბადა 1927 წელს ხაშურში,1949 წელს დაამთავრა თბილისის სახელმწიფო სამედიცინო ინსტიტუტის (ამჟამად უნივერსიტეტი) სამკურნალო ფაკულტეტი. 1950 წლიდან  1954  წლამდე  თსსი–ს პათოფიზიოლოგიის კათედრის   ასპირანტია. 1955 წელს დაიცვა დისრეტაცია  მედიცინის მეცნიერებათა კანდიდატის ხარისხის მოსაპოვებლად. 1958 –1962 წლებში  კათედრის ასისტენტი, 1962 – 1969 წლებში კი კათედრის დოცენტია. 

1969 წლიდან, სადოქტორო დისერტაციის დაცვის შემდეგ,  გარდაცვალებამდე, 1985 წლამდე,  იყო პათოფიზიოლოგიის კათედრის პროფესორი. 

1969–72 წლებში იყო თსსი–ს (ამჟამად უნივერსიტეტი) სამკურნალო ფაკულტეტის დეკანის მოადგილე. 

ერთდროულად, 1958–1970  წლებში, თბილისის კანისა და ვენსნეულებათა სამეცნიერო-კვლევითი  ინსტიტუტის პათოფიზიოლოგიის ლაბორატორიას ხელმძღვანელობდა.

ავთანდილ გელაშვილი 140–ზე მეტი სამეცნიერო ნაშრომის ავტორია. 

სტუდენტობის დროს 1946-49 წლებში ,  თსსი–ის ივ. თარხნიშვილის სახელობის სტუდენტთა სამეცნიერო საზოგადოების პირველი პრეზიდენტი იყო.

გარდა პათოფიზიოლოგიისა, გელაშვილს მნიშვნელოვანი კვლევები ჰქონდა საქართველოს მედიცინის ისტორიაში. იყო თანაავტორი ოთხტომიანი მონოგრაფიისა  „საქართველოს  მედიცინის ისტორია“,  რომელიც დაიბეჭდა ქართულ და რუსულ ენებზე.

სტუდენტთა არაერთი თაობის ამღზრდელი, ამავე დროს პოეზიით იყო გატაცებული და იყო ავტორი ლექსების კრებულისა.

გარდაიცვალა 1985 წელს. დაკრძალულია მუხათგვერდის პანთეონში.

ლიტერატურა
თბილისის სახელმწიფო  სამედიცინო უნივერსიტეტი, საქართველოს სამედიცინო კალენდარი – წიგნი, თბ.,2006 წელი, გვ. 286
თბილისის სახელმწიფო  სამედიცინო უნივერსიტეტის საიუბილეო კრებული, წიგნი – „ტრადიციებით მომავლისკენ“, 2010 წ. გვ. 129

კატეგორია:ქართველი პათოფიზიოლოგები
კატეგორია:თბილისის სახელმწიფო სამედიცინო ინსტიტუტის კურსდამთავრებულები
კატეგორია:ხაშურში დაბადებულები
 ავთანდილ